**Suzuki Vitara** on Suzukin vuodesta 1988 lähtien valmistama automalli, jonka kaksi ensimmäistä sukupolvea ovat erillisrungolle perustuvia katumaastureita ja tämän jälkeiset sukupolvet itsekantavalle korille perustuvia crossovereita. Japanissa mallia on alusta asti myyty nimellä **Suzuki Escudo**, mutta autolla on ollut myös useita muita nimiä eri markkina-alueilla.

Suzuki Vitara ET/TA (1988–1998)
-------------------------------

Ensimmäisen sukupolven malli esiteltiin vuonna 1998 Japanissa Escudo-nimisenä. Yhdysvalloissa mallia myytiin nimillä **Suzuki Sidekick**, **Chevrolet Tracker** ja **Geo Tracker**. Kanadassa mallin nimiä olivat lisäksi **GMC Tracker**, **Asüna Sunrunner** ja **Pontiac Sunrunner**. Espanjassa mallia valmistettiin ja myytiin Vitaran rinnalla nimillä **Santana 300** ja **350**. Japanin markkinoilla mallia myytiin lisäksi **Mazda Proceed Levante** -nimisenä.

Alkuperäinen korimalli oli kolmiovinen, ja se oli saatavana myös kangaskattoisena versiona. Vuonna 1990 sen rinnalle esiteltiin lisäksi pidennetty viisiovinen versio. Ensimmäisen sukupolven Vitaraan perustuu myös kaksiovinen, T-top-tyylisellä katolla varustettu Suzuki X-90.

Viisiovinen Suzuki Sidekick.

Suzuki Vitara FT/GT (1998–2005)
-------------------------------

Toisen sukupolven malli esiteltiin vuoden 1998 alkupuolella viisiovisena korimallina. Kangaskattoinen kolmiovinen versio esiteltiin seuraavana vuonna ja sen kovakattoinen versio puolestaan vuonna 2000. Useimmilla vientimarkkinoilla auto sai nimen **Grand Vitara**, ja Pohjois-Amerikassa sitä myytiin edelleen nimellä **Chevrolet Tracker**. Japanissa myös Mazda-merkkinen versio oli yhä saatavana. Toisen sukupolven malliin perustuu pidennetty, seitsemänpaikkainen Suzuki XL-7. Markkina-alueesta riippuen mallinimi vaihteli, esimerkiksi Euroopassa auto tunnettiin nimellä Grand Vitara XL-7.

Viisiovinen toisen sukupolven Suzuki Vitara.
Vuoden 2002 Euro NCAP -kolaritestistä Grand Vitara sai tulokseksi kolme tähteä viidestä.

Suzuki Vitara JT (2005–2015)
----------------------------

Kolmannen sukupolven malli muuttui perusrakenteeltaan itsekantavalle korille perustuvaksi. Korimalleina säilyivät kolmi- ja viisiovinen. Uusi XL7 ei enää perustunut Vitaraan, vaan se oli rakennettu General Motorsin kehittämälle Theta-pohjalevylle.

Vuoden 2007 Euro NCAP -kolaritestistä Grand Vitara sai tulokseksi neljä tähteä viidestä.

Kolmannen sukupolven facelift-malli.
Vuonna 2012 malli koki kasvojenkohotuksen, jossa se sai muun muassa uudistetun etusäleikön ja uudelleenmuotoillun etupuskurin.

Suzuki Vitara LY (2015–)
------------------------

Neljännen sukupolven Vitara esiteltiin Pariisin autonäyttelyssä lokakuussa 2014. Auto on selvästi edeltäjäänsä pienempi kooltaan, sillä sen kokonaispituus lyheni 30 senttimetrillä. Mallin Grand Vitara -nimestä luovuttiin ja ainoa korimalli on viisiovinen. 

Vuoden 2015 Euro NCAP -kolaritestistä Vitara sai tulokseksi täydet viisi tähteä.

Neljännen sukupolven facelift-malli.
Pariisin autonäyttelyssä lokakuussa 2018 esiteltiin kasvojenkohotuksen kokenut Vitara. Suurimmat muutokset kohdistuivat keulan ilmeeseen, jossa esimerkiksi etusäleikköä oli uudistettu.

Lähteet
-------

1. ↑  The Asüna Experiment: Canada’s Captive Import Brand Vanished as Suddenly as It Appeared *Autoweek*.  30.3.2020. Viitattu 22.11.2020. (englanniksi)
2. ↑  Suzuki Grand Vitara (1998–2006) *RAC Drive*. Viitattu 18.11.2020. (englanniksi)
3. ↑  Suzuki Grand Vitara 2002 Euro NCAP. Viitattu 18.11.2020. (englanniksi)
4. ↑  Suzuki Grand Vitara 2007 Euro NCAP. Viitattu 22.11.2020. (englanniksi)
5. ↑  Suzuki Grand Vitara: facelift coming in August *CarAdvice*.  13.7.2012. Viitattu 22.11.2020. (englanniksi)
6. ↑  Suzuki Vitara Sitzprobe: Paris 2014 – Der SUVuki kann richtig zupacken! *Auto Bild*.  3.10.2014. Viitattu 22.11.2020. (saksaksi)
7. ↑  Suzuki Vitara 2015 Euro NCAP. Viitattu 22.11.2020. (englanniksi)
8. ↑  Paris Motor Show 2018: Suzuki unveils 2019 Vitara: Why this Creta rival makes great sense for India *The Financial Express*.  3.10.2018. Viitattu 22.11.2020. (englanniksi)

Aiheesta muualla
----------------

* Kuvia tai muita tiedostoja aiheesta **Suzuki Vitara** Wikimedia Commonsissa